Ingvill Måkestad Bovim

2010

For sesongen 2010 meldte hun overgang til Bergensklubben IL Gular.
Under Bislett Games presterte hun en sterk tid på 3000m med 8.54,57 (19. mai). 
Senere satte hun ny personlig rekord på 1500 meter med tiden 4.04,22 under Diamond League i Paris i juli 2010, noe som gjør henne til den nest raskeste norske utøveren på distansen gjennom tidene, bak Grete Waitz.
10. august 2010 slettet Bovim Randi Langøigjelten Bjørns 29 år gamle rekord på 800 meter under stevnet Folksam GP i Göteborg med tiden 2.00,82. Den 1. september samme år forbedret hun rekorden til under 2 minutter med 1.59,82 under et stevne i Zagreb.
I november 2010 fikk hun tildelt prisen som årets kvinnelige utøver av stiftelsen Friidrettens Venner.

2011

I innendørssesongen klarte hun å forbedre den norske innendørsrekorden over 1500m to ganger, sist på 22. februar til 4.08,65 min da hun deltok i et internasjonalt stevne i Globen i Stockholm.
Ved VM i friidrett 2011 gikk hun greit videre fra kvalifiseringen med 8. beste tid på 1500 meter, med 4.08,26. I seminfinalene løp hun i det andre, og raskeste heatet. Der ble hun nummer fire og direkte kvalifisert med tiden 4.08,03, en tid som også holdt til totalt 4. beste tid i semifinalene. I finalen hang Måkestad Bovim fint med i det forholdsvis rolige åpningstempoet. En drøy runde før mål falt tre konkurrenter like bak henne, deriblant favoritten Maryam Yusuf Jamal og outsideren Morgan Uceny. I spurten fulgte Måkestad Bovim hele veien inn og ble nummer 6 med tiden 4.06,85. Jennifer Barringer Simpson fra USA vant gullet på 4.05,40, foran britiske Hannah England og spanske Natalia Rodriguez.
Senere på året, ved et stevne i Rieti, slo hun Simpson, og løp inn på 4.04,12. Dette var sesongbestenotering for henne, og hennes nest beste tid noensinne.

2012

Måkestad Bovim hadde en noe brokete oppkjøring i olympiasesongen, men klarte å overbevise under et Diamond League stevne i Paris i begynnelsen av juli med en tid over 1500m som lo klart under OL-kravet (4,03,71). Dagen før hun skulle løpe forsøksheatet under OL i London måtte hun bryte treningen på grunn av sterke smerte i høyre bein og fikk påvist en delvis avrivning av akillessenen. I desember 2012 bekjentgjorde hun at hun var gravid.

2013-14

Grunnet skaden og graviditeten konkurrerte hun ikke i 2013. Hun konkurrerte for første gang etter skaden, ved Sentrumssprinten i Oslo i april 2014. Hun vant dette løpet. Ved Lag-EM i friidrett 2014 i Tallinn i slutten av juni var Måkestad Bovim sterkt delaktig til at Norge kom på 2.-plass i First League, og kvalifiserte seg til å delta i Super League ved Lag-EM 2015. Hun van 1500 meter, og kom på 2.-plass på 800 meter. 
Hun løp inn til 7.-plass ved Diamond League-stevnet i Glasgow i juli, med årsbestetiden 4.04,33. Denne tiden forbedret hun senses samme måned, da hun løp inn til 3.-plass ved et stevne i Heusden i Belgia, med tiden 4.04,11. I august deltok hun ved EM i friidrett 2014, der hun nådde finalen på 1500 meter. I finalen endte hun på 9.-plass.
Ved NM i friidrett 2014 vant hun 1500 meter, og fikk med det sitt tredje NM-gull på denne distansen. I oktober opererte hun en skade i venstre hæl, etter at hun hadde slitt med smerter gjennom 2014-sesongen.

2015

Hun trente seg opp etter operasjonen i første del av 2015, og var bl.a. i Sør-Afrika. Hun gjorde comeback i Sollentuna i juni, og løp der 3000 meter på 9.02,55. Ved et stevne i Liège i Belgia måtte hun hoppe over en utøver som falt foran henne, og landet feil og ble skadet igjen. Hun stod over både NM og VM på grunn av dette.

2016

I februar deltok hun i et 10 km løp i Sør-Afrika, og kom på 2.-plass med 34:47. Ved Diamond League-stevnet i Shanghai i mai kom hun i mål sist på 1500 meter, med 4.14,12. 
Hun gikk til finalen på 1500 meter ved EM i friidrett 2016, etter at hun fikk 6. beste tid i innledningsheatet, med 4:11,54.

Privatliv

Måkestad Bovim er gift med tidligere OL-seiler Frode Bovim. De fikk en sønn på 30. april 2013.